Un saqueig estrafolari ha colpejat un dels punts de venda d’aliments essencials de Nou Barris en plena crisi del coronavirus. Ha estat el BonÀrea que queda a cavall entre els barris de Torre Baró, Ciutat Meridiana i Vallbona. Un grup de lladres hi ha irromput aquest dilluns a la matinada i ha intentat accedir al punt on es guarda la recaptació de les caixes. En veure que no aconseguien arribar als diners pel sistema de seguretat que els protegia, han decidit improvisar un nou objectiu. Segons expliquen fonts de l’establiment a aquest diari, el botí que s’han acabat enduent “unes 17 o 18 peces de pernil” i “una caixa de 10 unitats de paquets de maduixes”.

La teoria dels gestors de la botiga és que s’haurien endut els pernils per ser el producte de més valor i les maduixes per estar ubicades al principi de tot, en un prestatge destacat. És a dir, “per comoditat”. Segons els responsables de la botiga, els autors del robatori haurien arrambat amb dos pernils ibèrics valorats en 150 euros cadascun d’ells i amb la resta de peces exhibides, que voltaven entre els 50 i els 60 euros. A més, durant la incursió, els delinqüents van fer destrosses sense solta ni volta al magatzem del comerç del número 3 del carrer Sant Feliu de Codines.

Per accedir-hi, els lladres han forçat la caixa de la base de la persiana principal, l’han pujat a pols i han acabat trencant la porta de vidre de l’entrada “d’una puntada de peu”, asseguren des del BonÀrea després d’haver revisat les càmeres de seguretat. Els fets van passar ahir a la una de la matinada.

Els Mossos d’Esquadra han destacat que no els consta cap detenció vinculada a aquest fet però que, en arribar la denúncia, obriran una investigació.